《观云公所绘听松图为叶平仲作》
明代·屈大均

黄山之松天下无，云公写入洞庭图。松声捲起瀑泉水，散作天风落五湖。

洞庭东西二峰好，玉柱金庭栖绮皓。当年缥缈莫釐间，我亦行携石公姥。

叶子幽居偃盖阴，身如菟丝缠松林。兴公斋前已楚楚，华阳楼外还森森。

拂地参差多麈尾，无生日说如流水。声飞天外不因风，千里萧骚犹在耳。

云公最善绘寒声，声自空生亦有情。嘲嘈忽似苏门啸，谐会琴音满太清。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。